Z kolesom do znački
Protecy. Po wšěm zdaću ze swjedźenja po puću domoj bě 57lětna žona w nocy na njedźelu w Protecach. Kaž policija zdźěli, zrazy wona z kolesom do znački. Dokelž nahłownik njenosyše so wona ćežko zrani a dyrbjachu ju do chorownje dowjezć. Při přepytowanjach zwěsćichu zastojnicy, zo měješe znjezbožena chorhojčku. Kak wulka tuta bě, pak policija njezdźěli. Kolesowarka pak změje so wopiwstwa w nadróžnym wobchadźe dla zamołwić.
Awto zwróćił
Drječin. Zo njeby do dźiwiny zrazył chcyše so 18lětny šofer Dacije sobotu wječor pola Drječina (Dretschen) skoćeću wuwinyć. Wón zhubi pak kontrolu nad awtom, jědźe z jězdnje a awto so zwróći. Šofer a sobujěduca so lochce zraništaj. Wěcna škoda wučinja něhdźe 5 500 eurow.
Přistajeny tankownje je žonu škitał
Wojerecy. Sobudźěłaćer tankownje we Wojerecach je 70lětnu žonu pozdaću před wobšudnistwom wuchował. Seniorka bě srjedu w tankowni chcyła Google Play kartki w hódnoće tysac eurow kupić. W rozmołwje z přistajenym so wukopa, zo su jej wobšudnicy při telefonje dobyće 38 000 eurow přilubili. Wona měła kartki kupić a čisła po telefonje posrědkować. Přistajeny informowaše policiju, kotraž nětko wobšudnistwa dla slědźi.
Z awtom do sćěny zajěła
Budestecy. 77lětna wodźerka Fiata je předwčerawšim wobchadne njezbožo w Budestecach zawinowała. Wona bě w křiwicy runjewon jěła, płót ležownosće přełamała a do sćěny wjaceswójbneho domu prasnyła. Wodźerka a tři dźěći w awće so snadnje zranichu. Dohromady nasta něhdźe 8 000 eurow škody.
Pjenjezy z kasy wzał
Słona Boršć. Kriminelne delikty na awtodróhowym wotpočnišću Hornja Łužica pola Słoneje Boršće měrja so zwjetša na to, zo spytaja tam bjez zapłaćenja tankować abo zo něšto z nakładnych awtow kradnu. Předwčerawšim pak je dotal njeznaty muž pjenjezy spakosćił. Jako bě jedna z kasow krótki wokomik njewobkedźbowana, sej wón z njeje wjace hač tysac eurow wza. To samsne pospyta wón tež při tamnych kasach, njeměješe pak při tym žadyn wuspěch. Policija pad nětko přepytuje.
Wopiteho šofera lepili
Budyšin. Dźakowano kedźbliwym wobydlerjam móžeše policija předwčerawšim w Budyšinje muža lepić, kotryž pod wliwom alkohola z awtom jědźeše. Ze Stieberoweje swědkojo popołdnju wopiteho šofera zdźělichu. Jako chcyše wodźer Forda runje teren tankownje wopušćić, jeho policisća zadźeržachu. Pola 56lětneho naměrichu 1,34 promilow alkohola w kreji. Jězbnu dowolnosć muž hižo žanu njeměješe. Ju bě druheho alkoholoweho delikta dla hižo před časom wotedać dyrbjał.
Cigaretowy awtomat w pincy
Budyšin. Po tym zo bě muž do noweho bydlenja na Hauensteinskej hasy w Budyšinje zaćahnył, wuhlada wón w pincy cigaretowy awtomat. Nastroj w hódnoće něhdźe 5 000 eurow bu po wšěm zdaću namócnje wočinjeny. Pinca bě něhdźe lěto njewužiwana. Nětko přepytuja, zwotkel awtomat pochadźa.
Wobšudnistwu zadźěwała
Budyšin. Starši porik by so předwčerawšim w Budyšinje nimale z woporom wobšudnikow stał. Kedźbliwa sobudźěłaćerka banki je hóršemu zadźěwała. Rentnarjej chcyštaj w swojej bance kredit we wobjimje 45 000 eurow za zběrku knihow měć. To bě sobudźěłaćerce podhladne a wona skedźbni 89lětneju na móžne wobšudnistwo. Na to informowaše wona policiju. Zastojnicy dojědźechu sej k bydlenju rentnarjow, hdźež pozdatnej předawarjej knihow w swojim Mercedesu čakaštaj. Policisća mužej w starobje 22 a 23 lět nachwilnje zajachu. Po zwěsćenju jich personalijow, porstowych wotćišćow a dalšich informacijow jeju zaso pušćichu a pad dale přepytuja.
Znateju paduchow znowa lepili
Budyšin. W kupnicy w Budyskej Strowotnej studni chcyše předwčerawšim padušny porik palenc kradnyć. Muž a žona běštaj sej wjacore bleše do toboły połožiłoj a chcyštaj kupnicu bjez zapłaćenja wopušćić. 47lětnu žonu sobudźěłaćerjo zadźeržachu, 31lětny muž ćekny. Wobaj staj policiji hižo z druhich padustwow znataj. Tak móžachu tež identitu muža spěšnje zwěsćić, tak zo jemu ćeknjenje ničo pomhało njeje. Čěskaj wobydlerjej změjetaj so nětko wospjetneho padustwa dla zamołwić.
Dwójce so paliło
Budyšin. K hašenju wołachu wohnjowu woboru předwčerawšim něhdźe w 20 hodź. do wjaceswójbneho domu na Einsteinowej w Budyšinje. Z dotal njeznateje přičiny paleštej so na šestym poschodźe njerjad a matraca. Zasadźenych bě wjace hač 40 wobornikow z dźesać jězdźidłami. Wobydlerjow hornich třoch poschodow dyrbjachu něhdźe hodźinu ewakuować. Po zhašenju płomjenjow móžachu woni zaso do swojich bydlenjow so wróćić. Zranił so nichtó njeje. Połojca šesteho poschoda bu kura a wohenja dla wobškodźena. Škoda wučinja něhdźe 30 000 eurow. Na nimale samsnym městnje je so sydom hodźin pozdźišo znowa paliło. Tež tónle woheń wobornicy spěšnje zhašachu. Wohnjowoborny fachowc je wčera za přičinami slědźił. Policija přepytuje podhlada zapalerstwa dla.
Awto policije znjezbožiło
Kamjenc. Při zasadźenju je předwčerawšim policajske awto w Kamjencu znjezbožiło. Byrnjež 32lětny zastojnik módru swěcu a signal zaswěćeny měł, dóńdźe na amplowym křižowanišću Budyska/Njebjelčanska k zražce ze Subaruwom 58lětneje žony. Škoda na woběmaj jězdźidłomaj wučinja wjacore tysac eurow.
slk_Latn ces_Latn war_Latn slv_Latn ces_Latn szl_Latn ces_Latn szl_Latn pol_Latn szl_Latn nya_Latn szl_Latn szl_Latn szl_Latn pol_Latn szl_Latn szl_Latn szl_Latn pag_Latn szl_Latn hrv_Latn szl_Latn